Ikompli l-ġlied f'Minnesota minkejja r-riżenji ta' żewġ uffiċjali tal-Pulizija Ir-riżenja ta' Kap tal-Pulizija u uffiċjal tal-Pulizija li sparat u qatlet żagħżugħ ta' karnaġġjon skur f'Minnesota ma kinux biżżejjed biex iwaqqfu l-ġlied li għaddej fil-pajjiż wara d-delitt li seħħ il-Ħadd li għadda. Tim Gannon u Kim Potter irriżenjaw mill-karigi rispettivi tagħhom matul il-jum tat-Tlieta. Huma qed jgħidu li Potter sparat fuq Daunte Wright b'mod aċċidentali, wara li bi żball użat il-pistola minflok it-taser. Minkejja r-riżenji tagħhom il-ġlied bejn il-pulizija u d-dimostranti ssokta għat-tielet lejl konsekuttiv. It-Tlieta filgħaxija ntefgħu fliexken u affarijiet oħra lejn il-Kwartieri Ġenerali tal-Pulizija u l-uffiċjali wieġbu billi sparaw gas tad-dmugħ u stun grenades fost oħrajn. Il-Kurunell Matt Langer qal lill-ġurnalisti li aktar minn 60 persuna ġew arrestati b'rabta ma' dawn l-inċidenti.